A BIZOTTSÁG HATÁROZATA
(2006. október 12.)
a 2007-ben közösségi pénzügyi hozzájárulásban részesíthető, az egyes állatbetegségek felszámolására és megfigyelésére, az állatról emberre terjedő fertőzések megelőzésére, a TSE-k megfigyelésére, valamint a BSE és a súrlókór felszámolására irányuló programokról
(az értesítés a C(2006) 4784. számú dokumentummal történt)
(2006/687/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az állat-egészségügyi kiadásokról szóló, 1990. június 26-i 90/424/EGK tanácsi határozatra (1) és különösen annak 24. cikke (5) bekezdésére és 32. cikkére,
mivel:
(1)
Egyes tagállamok olyan programokat nyújtottak be a Bizottsághoz, amelyekre közösségi pénzügyi hozzájárulást szeretnének kapni. E programok a következőkre terjednek ki: az egyes állatbetegségek felszámolását és ellenőrzését célzó programok, az állatról emberre terjedő fertőzések megelőzésére irányuló ellenőrzési programok, az egyes fertőző szivacsos agyvelőbántalmak (TSE-k) ellenőrzését célzó programok, valamint a szarvasmarhák szivacsos agyvelőbántalmát (BSE) és a súrlókór felszámolását célzó programok.
(2)
A közös mezőgazdasági politika finanszírozásáról szóló, 2005. június 21-i 1290/2005/EK tanácsi rendelet (2) 3. cikke (2) bekezdésének a) pontja szerint az állatbetegségek felszámolását és megfigyelését célzó programokat (állat-egészségügyi intézkedések) az Európai Mezőgazdasági Orientációs és Garanciaalap Garanciarészlegéből kell finanszírozni. Pénzügyi ellenőrzési célra az említett rendelet 9., 36. és 37. cikkét kell alkalmazni.
(3)
Az egyes fertőző szivacsos agyvelőbántalmak megelőzésére, az ellenük való védekezésre és a felszámolásukra vonatkozó szabályok megállapításáról szóló, 2001. május 22-i 999/2001/EK európai parlamenti és tanácsi rendelet (3) szabályokat állapít meg a szarvasmarha-, juh- és kecskefélékben előforduló TSE-k megfigyelésére és felszámolására vonatkozólag.
(4)
A 2007-ben közösségi pénzügyi hozzájárulásban részesíthető, az állatbetegségek felszámolását és megfigyelését célzó programok jegyzékének, az állatról emberre terjedő fertőzések megelőzésére irányuló ellenőrzési programok jegyzékének és egyes TSE-k felszámolását és megfigyelését célzó programok jegyzékének elkészítésekor és az egyes programokra vonatkozó hozzájárulás javasolt mértékének és maximális összegének meghatározásakor figyelembe kell venni a Közösségnek az egyes programokra vonatkozó intézkedésekkel kapcsolatos érdekeltségét, a vonatkozó közösségi állat-egészségügyi jogszabályok technikai rendelkezéseivel való összhangot, valamint a rendelkezésre álló előirányzatok összegét.
(5)
A tagállamok információt szolgáltattak a Bizottságnak, amely alapján az felmérhette, hogy mennyiben áll a Közösség érdekében pénzügyi hozzájárulást nyújtani a programokhoz 2007-ben.
(6)
A Bizottság mind állat-egészségügyi, mind pénzügyi szempontból megvizsgált minden benyújtott programot, és arra a következtetésre jutott, hogy e programokat fel kell venni a 2007-ben közösségi pénzügyi hozzájárulásban részesíthető programok jegyzékébe.
(7)
Tekintettel e programok fontosságára a köz- és állategészségügy védelme vonatkozásában, valamint a TSE-programok minden tagállamban kötelező alkalmazására, biztosítani kell a legmegfelelőbb szintű közösségi pénzügyi támogatást.
(8)
Ezért indokolt a 2007-ben közösségi pénzügyi hozzájárulásban részesíthető programok listájának elfogadása és a hozzájárulás javasolt mértékének és maximális összegének meghatározása.
(9)
Az ebben a határozatban foglalt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
(1) Az I. mellékletben felsorolt, az állatbetegségek felszámolását és ellenőrzését célzó programok 2007-ben közösségi pénzügyi hozzájárulásban részesíthetők.
(2) Az (1) bekezdésben említett egyes programokra vonatkozó közösségi pénzügyi hozzájárulás javasolt mértéke és maximális összege az I. mellékletben meghatározottaknak felel meg.
2. cikk
(1) A II. mellékletben felsorolt, az állatról emberre terjedő fertőzések megelőzésére irányuló ellenőrzési programok 2007-ben közösségi pénzügyi hozzájárulásban részesíthetők.
(2) Az (1) bekezdésben említett egyes programokat illető közösségi pénzügyi hozzájárulás javasolt mértéke és maximális összege a II. mellékletben meghatározottaknak felel meg.
3. cikk
(1) A III. mellékletben felsorolt, a TSE (BSE és súrlókór) megfigyelését célzó programok 2007-ben közösségi pénzügyi hozzájárulásban részesíthetők.
(2) Az (1) bekezdésben említett egyes programokat illető közösségi pénzügyi hozzájárulás javasolt mértéke és maximális összege a III. mellékletben meghatározottaknak felel meg.
4. cikk
(1) A IV. mellékletben felsorolt, a BSE felszámolását célzó programok 2007-ben közösségi pénzügyi hozzájárulásra jogosultak.
(2) Az (1) bekezdésben említett egyes programokat illető közösségi pénzügyi hozzájárulás javasolt mértéke és maximális összege a IV. mellékletben meghatározottaknak felel meg.
5. cikk
(1) Az V. mellékletben felsorolt, a súrlókór felszámolását célzó programok 2007-ben közösségi pénzügyi hozzájárulásra jogosultak.
(2) Az (1) bekezdésben említett egyes programokat illető közösségi pénzügyi hozzájárulás javasolt mértéke és maximális összege az V. mellékletben meghatározottaknak felel meg.
6. cikk
E határozatnak a tagállamok a címzettjei.
Kelt Brüsszelben, 2006. október 12-én.